4. การประกอบธุรกิจของแต่ละสายผลิตภัณฑ์

4.1 ลักษณะผลิตภัณฑ์หรือบริการ

(1) ศูนย์จำหน่ายสินค้าแม็คโคร - Makro Cash and Carry

โดยบริษัท สยามแม็คโคร จำกัด (มหาชน)

  ธุรกิจหลักของบริษัท สยามแม็คโคร จำกัด(มหาชน) (“บริษัทฯ”) คือ
  การดำเนินธุรกิจศูนย์จำหน่ายสินค้าระบบสมาชิกแบบชำระเงินสดและบริการตนเองภายใต้ชื่อ
  “แม็คโคร” ซึ่งมีสาขากระจายอยู่ทั่วประเทศ

  สินค้าอุปโภคบริโภคและบริการของศูนย์จำหน่ายสินค้าแม็คโคร ประกอบด้วยสินค้าประเภทต่าง ๆ
  จำนวนมาก โดยจำแนกเป็นกลุ่มต่างๆ ได้ดังต่อไปนี้

1)  เครื่องใช้ไฟฟ้าและอุปกรณ์ซ่อมบำรุง (Electrical Appliances and D.I.Y.)

2)  เครื่องเขียน เครื่องใช้ในสำนักงาน เครื่องใช้ในสำนักงานอัตโนมัติ

3)  อุปกรณ์เครื่องครัว อุปกรณ์ที่ใช้ในธุรกิจโรงแรม ร้านอาหาร และธุรกิจให้บริการด้านอาหาร

4)  เครื่องกีฬา เฟอร์นิเจอร์ เครื่องใช้ในบ้าน

5)  สิ่งทอและเครื่องแต่งกาย

6)  ผัก ผลไม้สด เนื้อสัตว์ อาหารทะเล อาหารนม

7)  ผลิตภัณฑ์อาหารแช่แข็งและแช่เย็น

8)  เครื่องดื่ม ขนมขบเคี้ยว

9)  ผลิตภัณฑ์ทำความสะอาด ชำระล้าง และเครื่องสำอางค์

10) สินค้าชำทั่วไป (General Grocery)

11) ยา และอาหารเสริม

12) เบเกอรี่

13) ภัตตาคาร

นอกจากสินค้าประเภทอุปโภคบริโภคโดยทั่วไปแล้ว บริษัทฯ ยังเพิ่มทางเลือกให้กับลูกค้าโดยการจำหน่ายสินค้าภายใต้เครื่องหมายการค้าของตนเอง (D.O.B : Distributor Own Brand) ซึ่งเป็นกลยุทธ์ที่ธุรกิจจัดจำหน่ายทั้งหลายไม่ว่าจะเป็นธุรกิจในรูปแบบ Cash & Carry อย่างแม็คโคร หรือห้างสรรพสินค้าต่างก็ประสบความสำเร็จมาแล้วในหลายประเทศทั่วโลก

  สินค้าภายใต้เครื่องหมายการค้าของตนเอง (D.O.B)
  คือสินค้าที่บริษัทที่เป็นเจ้าของช่องทางจำหน่ายว่าจ้างผู้ผลิตให้ผลิตสินค้าให้กับตนเองโดยใช้เครื่องหมายการค้าของบริษัทฯ
  และมีลักษณะบรรจุภัณฑ์ (Packaging Unit) ตามที่บริษัทฯ กำหนด

    ปัจจุบันบริษัทดำเนินการจำหน่ายสินค้า D.O.B. ทั้งประเภทอุปโภคบริโภค โดยแบ่งประเภท
    และชนิดของสินค้าตามเครื่องหมายการค้าต่างๆ เช่นตัวอย่าง ดังตารางต่อไปนี้

+--------------+-------------------------------------------------------+
| เค           | ประเภทของสินค้า                                         |
| รื่องหมายการค้า |                                                       |
+--------------+-------------------------------------------------------+
| aro          | สินค้าอุปโภค ได้แก่ แก้วน้ำ ถุงพลาสติก หนังยาง ภาชนะพลาสติก      |
|              | เครื่องครัวสเตนเลส ชุดสังฆทาน ถุงมือเอนกประสงค์ ไม้แขวนเสื้อ     |
|              | และเก้าอี้พลาสติก เป็นต้น                                   |
|              |                                                       |
|              | สินค้าบริโภค ได้แก่ ข้าวสาร น้ำมันพืช น้ำปลา หมูหยอง ไส้กรอก      |
|              | ผลไม้กระป๋อง น้ำผลไม้บรรจุขวด กระดาษชำระ น้ำยาล้างจาน        |
|              | และน้ำยาทำความสะอาดสุขภัณฑ์ เป็นต้น                         |
+--------------+-------------------------------------------------------+
| Q-BIZ        | กระดาษถ่ายเอกสาร กระดาษแฟ็กซ์ กระดาษเครื่องคิดเงิน           |
|              | บัตรตอกเวลา สมุด ปากกา แฟ้มเอกสาร ซองใส่เอกสาร ซองจดหมาย  |
|              | กาว โต๊ะคอมพิวเตอร์ ตู้เก็บเอกสาร โต๊ะทำงานเหล็ก              |
|              | และเก้าอี้ใช้ในสำนักงาน เป็นต้น                              |
+--------------+-------------------------------------------------------+
| Starline     | ผลิตภัณฑ์เครื่องใช้ส่วนบุคคล                                  |
+--------------+-------------------------------------------------------+
| Protech      | เครื่องใช้ไฟฟ้า                                           |
+--------------+-------------------------------------------------------+
| savepak      | กระดาษชำระ น้ำยาล้างจาน เส้นหมี่อบแห้ง และไส้กรอก เป็นต้น      |
+--------------+-------------------------------------------------------+
| M & K        | ขนมขบเคี้ยว คุ้กกี้ และน้ำผลไม้ เป็นต้น                         |
+--------------+-------------------------------------------------------+
| PETZFRIEND   | อาหารสุนัข อาหารแมว และอาหารปลา เป็นต้น                   |
+--------------+-------------------------------------------------------+

    เนื่องจากพฤติกรรมที่เปลี่ยนแปลงไปของผู้บริโภค กล่าวคือ
    ผู้บริโภคมีความรู้ความเข้าใจในตัวสินค้า และตลาดมากขึ้น
    ทำให้การยึดติดกับเครื่องหมายการค้าน้อยลงและหันไปสนใจคุณภาพและราคาแทน
    ลูกค้าที่มีความสนใจในสินค้าประเภทนี้ ได้แก่ ลูกค้ากลุ่มสถาบัน องค์กร ร้านอาหาร เป็นต้น
    ซึ่งเป็นกลุ่มลูกค้าที่ต้องการซื้อสินค้าเป็นปริมาณมากเพื่อนำไปจำหน่ายต่อหรือใช้ในธุรกิจ
    และมักมีเจ้าหน้าที่ฝ่ายจัดซื้อเพื่อทำการเลือกซื้อสินค้าโดยเฉพาะ
    ดังนั้นลูกค้ากลุ่มนี้จะมีความรู้ความเข้าใจในการเลือกซื้อสินค้าที่ดี
    ซึ่งเดิมมักจะติดต่อกับผู้ค้าส่งหรือผู้ผลิต เพื่อซื้อสินค้าในปริมาณมาก เช่น
    กระดาษชำระเพื่อใช้ในบริษัททั่วไป หรือน้ำมันพืชสำหรับการใช้งานในภัตตาคาร
    ดังนั้นสินค้าภายใต้เครื่องหมายการค้าของแม็คโครจะเป็นอีกทางเลือกหนึ่งที่จะสนองความต้องการของลูกค้ากลุ่มนี้ที่ต้องการสินค้าที่มีคุณภาพเหมาะสม
    ผลิตโดยผู้ผลิตที่น่าเชื่อถือในราคาที่ถูกกว่า

(2) ธุรกิจนำเข้าและจำหน่ายสินค้าแช่แข็งและแช่เย็น พร้อมบริการด้านจัดเก็บและจัดส่ง

โดยบริษัท สยามฟูด เซอร์วิส จำกัด

  บริษัทฯ ถือหุ้นร้อยละ 99.9 ในบริษัทย่อย 1 แห่ง ได้แก่ บริษัท สยามฟูด เซอร์วิส จำกัด
  (“สยามฟูด เซอร์วิส”)
  ซึ่งเป็นผู้ประกอบการชั้นนำที่ให้บริการในการจัดหาผลิตภัณฑ์อาหารที่มีคุณภาพสูง
  พร้อมบริการจัดเก็บและจัดส่งผลิตภัณฑ์อาหารแก่ผู้ประกอบธุรกิจที่เกี่ยวกับการบริการนักท่องเที่ยวและบริการด้านอาหารทั่วประเทศ
  สยามฟูด เซอร์วิส
  มีความเชี่ยวชาญในการจัดหาผลิตภัณฑ์อาหารแช่แข็งและแช่เย็นคุณภาพสูงประเภทเนื้อสัตว์
  อาหารทะเล มันฝรั่ง ผลิตภัณฑ์ที่ทำจากนม และเครื่องปรุงรสชนิดต่างๆ เป็นต้น
  โดยสามารถแบ่งประเภทสินค้าหลักได้ดังนี้

1)  เนื้อสัตว์แช่แข็ง และสัตว์ปีกแช่แข็ง

2)  อาหารทะเลแช่แข็งและแช่เย็น

3)  ผักผลไม้แช่แข็ง มันฝรั่งแช่แข็ง

4)  ผลิตภัณฑ์จากนม

4.2 การตลาดและการแข่งขัน

4.2.1 กลยุทธ์การแข่งขัน

(1) ผลิตภัณฑ์

ศูนย์จำหน่ายสินค้าแม็คโคร - Makro Cash and Carry

  บริษัทฯ ยังคงให้ความสำคัญกับการขายสินค้าประเภทอาหารซึ่งเป็นธุรกิจหลักอย่างต่อเนื่อง
  และเพื่อให้มั่นใจว่าบริษัทฯ
  จะยังคงเป็นผู้นำในด้านการประกอบธุรกิจศูนย์จำหน่ายสินค้าแบบชำระเงินสดและบริการตนเองของประเทศไทย
  โดยอาศัยความแข็งแกร่งทางด้านอาหารของบริษัทฯ

  ตั้งแต่ช่วงกลางปี 2553 แม็คโครได้ปรับกลยุทธ์ในการดำเนินธุรกิจ
  โดยใช้โครงสร้างองค์กรใหม่ที่ยึดถือเอาลูกค้าเป็นศูนย์กลาง
  ซึ่งมุ่งเน้นความต้องการของกลุ่มลูกค้าหลักมากกว่าตัวสินค้า หรือรูปแบบสาขา
  และพัฒนาองค์กรให้เข้มแข็งขึ้นโดยเร่งขยาย ธุรกิจฟูดเซอร์วิส สิ่งเหล่านี้ช่วยให้บริษัทฯ
  เข้าใจกลุ่มลูกค้าหลัก ดียิ่งขึ้นเพื่อที่จะสามารถตอบสนองความต้องการที่หลากหลาย
  รวมทั้งประสิทธิภาพในเรื่องการออกแบบร้านค้าและรูปแบบ
  การจัดวางสินค้าซึ่งรวมถึงการคัดเลือกสินค้ามาจำหน่ายและ กิจกรรมด้านการตลาดต่างๆ อีกด้วย

  ความหลากหลายของสินค้าเป็นสิ่งจำเป็นที่ช่วยดึงดูดลูกค้า และรักษาฐานลูกค้ากลุ่มหลักของบริษัทฯ
  ลูกค้าได้รับความพึงพอใจจากการจับจ่ายสินค้าที่แม็คโคร
  และได้สินค้าที่ต้องการในราคาที่เหมาะสม กลุ่มลูกค้าหลักของบริษัทฯ
  มีความต้องการสินค้าที่มีลักษณะเฉพาะเจาะจงและแตกต่างกันออกไป
  ด้วยการวิเคราะห์พฤติกรรมการซื้อสินค้าของลูกค้าแต่ละกลุ่มอย่างใกล้ชิด ช่วยทำให้บริษัทฯ
  สามารถตอบสนองความต้องการของลูกค้าที่แตกต่างกันได้อย่างถูกต้อง และเมื่อบริษัทฯ
  ขยายธุรกิจออกไปยังพื้นที่ใหม่ๆ บริษัทฯ
  สามารถที่จะปรับเปลี่ยนสินค้าที่จำหน่ายในแต่ละสาขาเพื่อให้สอดคล้องกับความต้องการของลูกค้าในแต่ละสถานที่ได้อย่างเหมาะสม

  บริษัทฯ ได้พัฒนาสินค้าให้มีความหลากหลายมากขึ้น
  เพื่อให้สอดคล้องกับรูปแบบใหม่ของสาขาและการจัดวางสินค้าในรูปแบบใหม่
  ตลอดจนการดำเนินการอย่างต่อเนื่องในการตอบสนองความต้องการของลูกค้า เพื่อให้บริษัทฯ
  สามารถนำเสนอสินค้าคุณภาพที่มีความหลากหลายสำหรับตลาดที่มีกำลังซื้อสูง
  โดยมุ่งเน้นลูกค้ากลุ่มโฮเรก้าและผู้ประกอบการมืออาชีพทางด้านอาหาร เช่น สินค้าประเภทไวน์
  เครื่องดื่มค็อกเทลและมิกเซอร์ อุปกรณ์สำหรับการเปิดร้านกาแฟ อุปกรณ์สำหรับเปิดร้านซาซิมิ
  เนื้อวัวนำเข้าและเนื้อวัวภายในประเทศคุณภาพเยี่ยม สินค้าจากต่างประเทศหลากหลายชนิด
  เคาน์เตอร์ผลิตภัณฑ์นมและชีสแบบต่างๆ ตลอดจนผลิตภัณฑ์อาหารแช่แข็งครบวงจร

ธุรกิจนำเข้าและจำหน่ายสินค้าแช่แข็งและแช่เย็น พร้อมบริการด้านจัดเก็บและจัดส่ง

  บริษัทฯ มุ่งเน้นในเรื่องคุณภาพสินค้าโดยการคัดเลือกผลิตภัณฑ์
  ผู้ผลิตและ/หรือผู้จัดจำหน่ายที่มีมาตรฐาน และเป็นที่ยอมรับของลูกค้า
  พร้อมทั้งได้เพิ่มความหลากหลายของสินค้าเพื่อตอบสนองความต้องการของกลุ่มลูกค้าเป้าหมาย
  ในปัจจุบันสยามฟูด เซอร์วิส ยังได้เพิ่มยี่ห้อสินค้าที่บริษัทฯ
  ได้เป็นตัวแทนเพื่อให้สามารถครอบคลุมความต้องการของลูกค้าฟูดเซอร์วิสให้มากขึ้น
  ในการพัฒนาด้านความหลากหลายของผลิตภัณฑ์ บริษัทฯ
  ได้ขยายประเภทสินค้าให้ครอบคลุมถึงอาหารญี่ปุ่นอีกด้วย นอกจากนั้น
  ยังได้มีการจัดโครงการฝึกอบรมสำหรับพนักงานทั้งในเรื่องทั่วไปและเรื่องความรู้ในสายงาน
  หนึ่งในโครงการฝึกอบรมเป็นการฝึกอบรมที่มีหลักสูตรเข้มข้นเป็นพิเศษคือการอบรมเพื่อความรอบรู้ในเรื่องสินค้า
  ซึ่งจัดให้แก่ทีมงานฝ่ายขายเพื่อปรับปรุงความรู้ในตัวสินค้า คุณภาพสินค้า
  และการใช้สินค้าประเภทต่างๆ นี่คือสิ่งที่ทำให้บริษัทฯ
  มีความแตกต่างจากคู่แข่งขันรายอื่นและทำให้บริษัทฯ หลีกหนีจากการแข่งขันด้านราคาสินค้า

(2) ทำเลที่ตั้ง

ก) ศูนย์จำหน่ายสินค้าแม็คโคร - Makro Cash and Carry

  บริษัทฯ เปิดดำเนินธุรกิจการจัดจำหน่ายในลักษณะ Cash & Carry เป็นรายแรกในประเทศไทย
  ณ สิ้นปี 2554 บริษัทฯ มีจำนวนสาขาทั่วประเทศรวมทั้งสิ้น 52 สาขา
  แต่ละสาขาจะมีพื้นที่และรูปแบบที่แตกต่างกันไปตามทำเลที่ตั้ง
  แบ่งเป็นสาขาในกรุงเทพมหานครและปริมณฑลจำนวน 9 สาขา และสาขาในต่างจังหวัดจำนวน
  43 สาขา นอกจากนี้ยังมีร้านจำหน่ายอาหารแช่แข็งขนาดเล็ก “สยามโฟรเซ่น” อีก 2 แห่ง
  ตั้งอยู่ที่จังหวัดเชียงใหม่ และจังหวัดอุดรธานี
  สาขาแต่ละแห่งตั้งอยู่ในทำเลที่เหมาะสมและสะดวกต่อการเดินทางมาใช้บริการของลูกค้าสมาชิกทุกกลุ่ม
  โดยนำเสนอสินค้าที่หลากหลายและมีการจัดเรียงสินค้าที่มีลักษณะเฉพาะเพื่อตอบสนองความต้องการของกลุ่มลูกค้าสมาชิกในแต่ละทำเลที่ตั้ง

  ในระหว่างปี 2554 บริษัทฯ ได้ทำการปรับเปลี่ยนรูปแบบสาขาแม็คโคร 3 สาขาคือ
  สาขาลาดพร้าว ชลบุรี และเกาะสมุย
  โดยมีการพัฒนารูปแบบภายในสาขาและการจัดเรียงสินค้าเพื่อให้บริการแก่ลูกค้าในพื้นที่เหล่านี้อย่างมีประสิทธิภาพยิ่งขึ้น

ข) ธุรกิจนำเข้าและจำหน่ายสินค้าแช่แข็งและแช่เย็น พร้อมบริการด้านจัดเก็บและจัดส่ง

  บริษัทฯ ได้เปิดดำเนินการ 4 แห่ง คือที่ กรุงเทพมหานคร เกาะสมุย พัทยา และภูเก็ต
  โดยสาขาใหม่ที่พัทยาและสำนักงานขายที่ภูเก็ตนั้นได้เปิดดำเนินการในปี 2552
  เพื่อขยายช่องทางการตลาดและการให้บริการที่ดีขึ้นแก่ลูกค้า กลุ่มลูกค้าหลักของบริษัทฯ ได้แก่
  กลุ่มธุรกิจโรงแรม ภัตตาคาร และจัดเลี้ยง (โฮเรก้า)
  ธุรกิจค้าปลีกรวมถึงภัตตาคารขนาดใหญ่ทั้งประเภทผู้ประกอบการอิสระและภัตตาคารนานาชาติ
  ธุรกิจการให้บริการด้านอาหารแก่ลูกค้าคู่สัญญา และไฮเปอร์มาร์เก็ต จากการที่บริษัทฯ
  มีห้องเย็นอยู่ 4 แห่ง จึงสามารถจัดส่งสินค้าคุณภาพดี เช่น เนื้อสัตว์นำเข้า อาหารทะเล มันฝรั่ง
  ผลิตภัณฑ์ที่ทำจากนม และเครื่องปรุงรสชนิดต่างๆ เป็นต้น แก่ลูกค้า ทั่วประเทศ นอกจากนั้น
  โดยอาศัยศักยภาพของสยามแม็คโคร บริษัทฯ สามารถขยายช่องทางธุรกิจในกลุ่มสินค้าอาหารแห้ง
  และช่วยเพิ่มความสามารถในการเข้าถึงกลุ่มลูกค้าใหม่
  สิ่งเหล่านี้เมื่อประกอบกับโครงการการบริหารลูกค้าสัมพันธ์ (Customer Relation
  Management : CRM) จะทำให้บริษัทฯ สามารถชิงส่วนแบ่งการเติบโตในตลาดเป็นอย่างดี

(3) นโยบายด้านราคา

ก) ศูนย์จำหน่ายสินค้าแม็คโคร - Makro Cash and Carry

  ความสามารถในการแข่งขันด้านราคาเป็นปัจจัยที่สำคัญอย่างยิ่งต่อความสำเร็จของบริษัทฯ
  และเป็นสิ่งดึงดูดให้กลุ่มลูกค้าเป้าหมายเข้ามาจับจ่ายซื้อสินค้าที่แม็คโคร บริษัทฯ
  สามารถแข่งขันด้านราคาโดยอาศัยปัจจัยหลายด้าน เช่น การสำรวจราคา
  การบริหารต้นทุนการดำเนินงานให้ดีขึ้น และความสามารถในการทำงานร่วมกับผู้ผลิตสินค้า
  เป็นต้น

  บริษัทฯ ยังคงดำรงไว้ซึ่งโครงสร้างการบริหารงานด้วยต้นทุนที่ต่ำ
  โดยหาวิธีการบริหารจัดการต้นทุนอย่างมีประสิทธิภาพอย่างต่อเนื่อง
  และการปรับปรุงประสิทธิภาพการดำเนินงาน ทั้งนี้ บริษัทฯ ยังมีการดำเนินโครงการต่างๆ
  ที่ได้ริเริ่มในช่วงปีที่ผ่านมา เช่น การบริหารและควบคุมอัตราผลกำไรอย่างมีประสิทธิภาพ
  การบริหารสินค้าคงคลังและสินค้าที่มีการหมุนเวียนช้า
  การบริหารต้นทุนทางการเงินที่เกี่ยวกับสินค้า การประหยัดพลังงาน
  ตลอดจนการใช้ระบบการให้แสงสว่างและอุปกรณ์ต่างๆ
  ที่ประหยัดพลังงานและเป็นมิตรกับสิ่งแวดล้อม

ข) ธุรกิจนำเข้าและจำหน่ายสินค้าแช่แข็งและแช่เย็น พร้อมบริการด้านจัดเก็บและจัดส่ง

  บริษัทฯ กำหนดราคาสินค้าที่สามารถแข่งขันได้ในตลาด และเหมาะสมกับคุณภาพของสินค้า
  ซึ่งเป็นพื้นฐานสู่ความสำเร็จของบริษัทฯ และทำให้บริษัทฯ
  สามารถดึงดูดให้ลูกค้าหลักเลือกที่จะซื้อสินค้าที่จำหน่ายโดยบริษัทฯ

(4) การส่งเสริมการขาย

  ก) ศูนย์จำหน่ายสินค้าแม็คโคร – Makro Cash and Carry

  บริษัทฯ มีการจัดทำวารสาร Makro Mail เพื่อเป็นสื่อในการติดต่อกับสมาชิกโดยตรง โดย
  Makro Mail จะมีลักษณะเป็นแผ่นโฆษณาล่วงหน้าว่าในแต่ละปักษ์ (2 สัปดาห์) บริษัทฯ
  จะทำการลดราคาสินค้าชนิดใดบ้าง
  ซึ่งสินค้าที่นำมาส่งเสริมการจำหน่ายจะเป็นสินค้าที่มีราคาถูกกว่าปกติมาก เนื่องจากบริษัทฯ
  มีแผนงานล่วงหน้าตลอดปีที่จะจัดให้มีการเสนอขายสินค้าราคาพิเศษแก่ลูกค้า ดังนั้นบริษัทฯ
  จึงมีการวางแผนล่วงหน้าร่วมกับผู้จัดจำหน่าย (Suppliers) ต่างๆ
  เพื่อให้การส่งเสริมการจำหน่ายของแต่ละ Suppliers
  เป็นไปโดยสอดคล้องกับการส่งเสริมการจำหน่ายของบริษัทฯ นอกจากนี้ บริษัทฯ
  ยังได้ร่วมมือกับธนาคารในการเสนอบริการทางธุรกิจให้กับลูกค้าในรูปแบบการเปิดสาขาย่อย ณ
  ศูนย์จำหน่ายสินค้าแม็คโคร และการบริการบัตรเครดิตแม็คโครซิตี้แบงก์วีซ่าการ์ด

  เช่นเดียวกับ 5 ปีที่ผ่านมา บริษัทฯ ยังคงจัดงาน “มหกรรมครบเครื่องเรื่องอาหารและอุปกรณ์”
  อีกครั้งหนึ่งที่ศูนย์ประชุมและแสดงสินค้า อิมแพ็ค เมืองทองธานี ในเดือนมีนาคม 2554
  ภายใต้แนวคิด “เพิ่มมูลค่าธุรกิจ ด้วยแนวคิดอย่างไทย”
  โดยมีวัตถุประสงค์เพื่อเสริมสร้างความสามารถในการแข่งขันทางธุรกิจของผู้ประกอบการธุรกิจโรงแรม
  ร้านอาหาร และจัดเลี้ยง (โฮเรก้า)
  ด้วยการนำศิลปะการปรุงอาหารแบบดั้งเดิมของไทยมาประยุกต์ใช้
  ซึ่งจะช่วยเสริมสร้างธุรกิจของผู้ประกอบการ
  และเตรียมความพร้อมให้สามารถแข่งขันได้ในตลาดต่างประเทศอย่างมีประสิทธิภาพมากขึ้น
  นอกจากนี้ ภายในงานยังจัดแสดงผลิตภัณฑ์และบริการต่างๆ
  ที่เกี่ยวข้องกับผู้ประกอบการธุรกิจด้านอาหารและผู้ประกอบการในอุตสาหกรรมการโรงแรมและการบริการนักท่องเที่ยว
  รวมถึงการสาทิตการทำอาหารและการสัมนาเชิงปฏิบัติการ
  จุดเด่นของงานคือการแข่งขันทำอาหารซึ่งได้รับความสนใจจากผู้เข้าแข่งขันทั่วประเทศ
  โดยผู้ชนะจะได้รับการคัดเลือกให้เข้าร่วมงานประกวด "FHA Culinary Challenge" ในปี
  2555 ณ ประเทศสิงคโปร์ ทั้งนี้ งานดังกล่าวประสบความสำเร็จเป็นอย่างมาก โดยตลอด 4 วัน
  มีผู้เข้าร่วมงานกว่า 53,000 คน

  งานตลาดนัดโชห่วย เป็นอีกหนึ่งกิจกรรมที่สำคัญในโครงการ แม็คโครมิตรแท้ โชห่วย
  ที่มีวัตถุประสงค์ในการสนับสนุนและเพิ่มศักยภาพ ร้านโชห่วย ร้านค้าปลีกรายย่อยของไทย
  ให้สามารถดำเนินธุรกิจได้อย่างยั่งยืน โดยใช้การจัดงานเป็นเวทีในการแลกเปลี่ยนความรู้
  และนำเสนอทิศทางของธุรกิจค้าปลีกในอนาคต  การจัดงานตลาดนัดโชห่วย ครั้งที่ 4
  ในเดือนกันยายน 2554 จัดขึ้นภายใต้แนวคิด “ถนนสาย โชห่วย จากรุ่น...สู่รุ่น”
  โดยมีกิจกรรมสำคัญคือ การประกวด “แผนต่อยอดทายาท โชห่วยไทย” ครั้งที่ 2
  เพื่อค้นหาสุดยอดทายาทร้านโชห่วย
  ร้านค้าปลีกไทยที่ต้องการสืบสานกิจการของตนเองให้อยู่ได้อย่างยั่งยืน
  ซึ่งมีผู้สนใจส่งแผนงานเข้ามาประกวดมากกว่า 100 ราย
  งานตลาดนัดโชห่วยครั้งนี้มีผู้สนใจและเข้าร่วมงานตลอด 4 วัน กว่า 44,000 คน

  นอกจากนี้ ในระหว่างปี 2554
  แม็คโครมิตรแท้โชห่วยยังคงจัดสัมมนาเชิงปฏิบัติการให้แก่ผู้ประกอบการและเจ้าของกิจการค้าปลีกรายย่อย
  เพื่อให้คำแนะนำด้านการบริหารจัดการ
  และการดำเนินงานอย่างมีประสิทธิภาพในเรื่องการสื่อสารผ่านสื่อที่หลากหลาย อีกทั้งยังได้จัดงาน
  "ตลาดนัดโชห่วยสัญจร"
  เพื่อเป็นการส่งเสริมกิจกรรมทางธุรกิจของร้านค้าปลีกรายย่อยกับกลุ่มลูกค้าของบริษัทฯ
  ที่เป็นผู้ค้าปลีกอาหารรายย่อยทั่วประเทศ
  โดยกิจกรรมดังกล่าวทำให้แม็คโครสามารถติดต่อกับร้านค้าปลีกรายย่อยที่เป็นสมาชิกโครงการมิตรแท้โชห่วย
  ซึ่งดำเนินธุรกิจอยู่ในพื้นที่ต่างๆ ทั่วประเทศ
  เพื่อให้สมาชิกสามารถที่จะพบปะและแลกเปลี่ยนความคิดด้านการจัดการธุรกิจค้าปลีก
  หรือแลกเปลี่ยนเรื่องราวของความสำเร็จที่อาจนำไปประยุกต์ใช้กับร้านค้าของตนเองได้ต่อไป

ข) ธุรกิจนำเข้าและจำหน่ายสินค้าแช่แข็งและแช่เย็น พร้อมบริการด้านจัดเก็บและจัดส่ง

  บริษัทฯ ได้ปรับปรุงภาพลักษณ์ทางการตลาดของสยามฟูด โดยทำการปรับปรุงเว็บไซต์ของสยามฟูด
  จัดทำแผ่นพับโฆษณาแบบใหม่ และจัดกิจกรรมต่างๆ ให้แก่ลูกค้าเพื่อการสาธิตผลิตภัณฑ์
  รวมทั้งยังได้ขยายฐานลูกค้าในกลุ่มภัตตาคารอาหารเอเชียทั้งที่เป็นรายย่อยและที่เป็นภัตตาคารในเครือต่างๆ
  ซึ่งทำให้การดำเนินธุรกิจของสยามฟูดมีความหลากหลายมากยิ่งขึ้น

4.2.2 ลักษณะลูกค้า และกลุ่มลูกค้าเป้าหมาย

  ด้วยฐานลูกค้าสมาชิกซึ่งมีอยู่เป็นจำนวนมากทั่วประเทศ บริษัทฯ
  ประสบความสำเร็จอย่างต่อเนื่องในการจัดจำหน่ายสินค้าอุปโภคบริโภคให้แก่ลูกค้าสมาชิกซึ่งประกอบธุรกิจในภาคอุตสาหกรรมต่างๆ
  โดยมีกลุ่มลูกค้าเป้าหมายเป็นผู้ประกอบการธุรกิจขนาดกลางถึงขนาดเล็ก ได้แก่
  กลุ่มร้านค้าปลีกรายย่อย กลุ่มผู้ประกอบการธุรกิจโรงแรม ร้านอาหาร และจัดเลี้ยง (โฮเรก้า)
  กลุ่มสถาบันต่างๆ และกลุ่มผู้ประกอบอาชีพอิสระ รวมถึงกลุ่มผู้ประกอบการธุรกิจบริการ
  ซึ่งลักษณะของลูกค้า และกลุ่มลูกค้าเป้าหมาย แบ่งตามประเภทธุรกิจของบริษัท สยามแม็คโคร
  จำกัด (มหาชน) และบริษัทย่อย ได้ดังนี้

(1) ศูนย์จำหน่ายสินค้าแม็คโคร - Makro Cash and Carry

  ก) ผู้ค้าปลีกรายย่อย: เป็นผู้ประกอบการค้าปลีกรายย่อยที่จำหน่ายสินค้าอุปโภคบริโภค
  ซึ่งกระจายอยู่ทั่วประเทศ ประกอบด้วย ร้านขายของชำ ร้านมินิมาร์ท
  ร้านจำหน่ายเครื่องใช้ไฟฟ้าขนาดเล็ก เป็นต้น

  ข) โฮเรก้า: ได้แก่ โรงแรม ร้านอาหาร และจัดเลี้ยง รวมถึงร้านอาหารขนาดเล็ก
  และรถเข็นขายอาหาร
  โดยส่วนใหญ่เป็นลักษณะของผู้ประกอบการขนาดกลางและขนาดเล็กที่จำหน่ายอาหารหลากหลายประเภท

  ค) ธุรกิจบริการ: ครอบคลุมถึงหน่วยงานภาครัฐ และธุรกิจในสาขาอาชีพต่างๆ ได้แก่ บริษัท
  สำนักงานบริการต่างๆ ส่วนราชการต่างๆ โรงเรียน ร้านเสริมสวย โรงพิมพ์ ร้านซักรีด
  และผู้ประกอบธุรกิจบริการทั่วไป เป็นต้น

  เนื่องจากแม็คโครได้นำโครงสร้างองค์กรใหม่ที่ยึดถือเอาความต้องการของลูกค้าเป็นศูนย์กลางมาใช้ในช่วงกลางปี
  2553
  ทั้งส่วนงานด้านการตลาดและการปฏิบัติการได้มีการดำเนินการในเชิงกลยุทธ์ที่ยึดถือเอาความต้องการของลูกค้าเป็นศูนย์กลาง
  โดยมีวัตถุประสงค์เพื่อทำให้บริษัทฯ
  สามารถเข้าใจอย่างลึกซึ้งถึงปัจจัยและพฤติกรรมในการตัดสินใจซื้อสินค้าของลูกค้าหลักของแม็คโคร
  และความคิดเห็นของลูกค้าต่อบริการของแม็คโคร ซึ่งจะทำให้บริษัทฯ
  สามารถปรับปรุงและพัฒนาบริการเพื่อบรรลุถึงจุดประสงค์หลักของบริษัทฯ
  ในการตอบสนองความต้องการของลูกค้ากลุ่มต่างๆ

  การพัฒนาลูกค้าเป็นปัจจัยหลักของความสำเร็จทางธุรกิจของแม็คโคร
  ด้วยการใช้ฐานข้อมูลลูกค้าสมาชิกกว่า 2 ล้านรายที่มีอยู่อย่างมีประสิทธิภาพมากขึ้น บริษัทฯ
  จะได้รับประโยชน์จากข้อมูลที่เฉพาะเจาะจงและมีคุณค่าเกี่ยวกับกลุ่มลูกค้าหลักของบริษัทฯ
  ซึ่งจะเอื้ออำนวยให้แม็คโคร สามารถพัฒนากิจกรรมทางการตลาดต่างๆ ที่เน้นลูกค้าเป็นศูนย์กลาง
  ทั้งนี้เพื่อรักษาและเพิ่มความพึงพอใจให้กับลูกค้าปัจจุบันและเพิ่มฐานลูกค้าของบริษัทฯ ให้มากยิ่งขึ้น
  พร้อมกับการจัดกิจกรรมส่งเสริมการขายและกิจกรรมเพื่อเสริมสร้างความพึงพอใจของลูกค้าในการกลับมาซื้อสินค้าที่
  แม็คโครอีกอย่างมีประสิทธิภาพมากขึ้น รวมถึงการสื่อสารกับลูกค้าอย่างต่อเนื่อง และกิจกรรมอื่นๆ
  ที่เกี่ยวกับการบริหารลูกค้าสัมพันธ์มากขึ้น

  กิจกรรมด้านการบริหารลูกค้าสัมพันธ์ (Customer Relation Management: CRM)
  ที่สำคัญอีกกิจกรรมหนึ่งคือ โครงการ “Lovemark”
  ซึ่งมีวัตถุประสงค์หลักให้พนักงานในแต่ละสาขามีปฏิสัมพันธ์กับลูกค้าอย่างใกล้ชิดมากยิ่งขึ้น
  เพื่อจะได้ทราบถึงความต้องการเฉพาะของลูกค้าแต่ละรายและสามารถตอบสนองความต้องการของลูกค้าได้อย่างมีประสิทธิภาพ
  เพื่อให้ลูกค้าเกิดความพึงพอใจมากยิ่งขึ้น ระหว่างปี 2553 จนถึงปี 2554 บริษัทฯ
  ได้ดำเนินการให้การฝึกอบรมโครงการดังกล่าวแก่สาขาทั้งหมด
  ซึ่งเป็นการเตรียมความพร้อมภายในองค์กร โดยบริษัทฯ วางแผนจะเปิดตัวโครงการ
  “Lovemark” อย่างเป็นทางการแก่ลูกค้าในปี 2555

  นอกจากนี้
  การมีความเข้าใจอย่างลึกซึ้งถึงความคิดเห็นและความต้องการของลูกค้าจะช่วยให้แม็คโครสามารถพัฒนาลักษณะของสาขาและการจัดวางสินค้าในรูปแบบใหม่ๆ
  อีกทั้งยังจะช่วยในการพัฒนาความหลากหลายของสินค้าและรูปแบบการนำเสนอสินค้าต่างๆ
  รวมถึงสินค้าภายใต้เครื่องหมายการค้าของบริษัทฯ ซึ่งประสบความสำเร็จเป็นอย่างดี
  องค์ประกอบด้านการตลาดเหล่านี้จะช่วยในการตอบสนองความต้องการที่เฉพาะเจาะจงและแตกต่างกันไปของกลุ่มลูกค้าหลักแต่ละกลุ่ม
  และยังเอื้อให้บริษัทฯ
  สามารถและพร้อมที่จะทำงานร่วมกับบริษัทผู้จัดจำหน่ายสินค้าหลักอย่างใกล้ชิดในการแสวงหาแหล่งสินค้าต่างๆ
  ที่ตรงกับความต้องการ และมีราคาที่เหมาะสม
  เพื่อนำเสนอแก่กลุ่มลูกค้าเป้าหมายหลักที่เป็นผู้ประกอบการมืออาชีพทางด้านอาหาร
  และผู้ค้าปลีกทางด้านอาหาร

(2) ธุรกิจนำเข้าและจำหน่ายสินค้าแช่แข็งและแช่เย็น พร้อมบริการด้านจัดเก็บและจัดส่ง

  กลุ่มลูกค้าหลักของบริษัทฯ ได้แก่ กลุ่มธุรกิจโรงแรม ภัตตาคาร และร้านอาหาร(โฮเรก้า)
  ธุรกิจค้าปลีก ซึ่งรวมถึงภัตตาคารขนาดใหญ่ทั้งประเภทผู้ประกอบการอิสระและภัตตาคารนานาชาติ
  ธุรกิจโรงแรม ธุรกิจการให้บริการด้านอาหารแก่ลูกค้าคู่สัญญา และไฮเปอร์ มาร์เก็ตทั้งหมด
  รวมถึงกลุ่มบริการอาหารจานด่วน (Quick Service Restaurant: QSR) สยามฟูด เซอร์วิส
  สามารถรักษาฐานลูกค้าเดิม และขยายฐานลูกค้าใหม่เพิ่มขึ้น
  เนื่องจากประสบการณ์ที่ยาวนานและมีความรู้ความเข้าใจอย่างลึกซึ้งในธุรกิจบริการด้านอาหาร
  และธุรกิจของลูกค้ากลุ่มโฮเรก้า
  รวมทั้งการนำเสนอสินค้าและบริการที่ตรงต่อความต้องการของกลุ่มลูกค้าเป้าหมาย

  บริษัทฯ เป็นผู้นำในตลาดกลุ่มลูกค้าหลักของตนเอง เนื่องจากบริษัทฯ
  มีความเข้าใจสภาพตลาดและมีสินค้าหลากหลายชนิดเสนอแก่ลูกค้า
  รวมทั้งความรู้ในตัวสินค้าเป็นอย่างดี จากการที่บริษัทฯ มีห้องเย็นอยู่ 3 แห่ง
  สยามฟูดจึงสามารถจัดส่งสินค้าคุณภาพดี เช่น เนื้อสัตว์นำเข้า อาหารทะเล มันฝรั่งสำหรับทอด
  และผลิตภัณฑ์จากนม เป็นต้น แก่ลูกค้าทั่วประเทศ นอกจากนั้น
  โดยอาศัยศักยภาพของสยามแม็คโคร บริษัทฯ สามารถขยายช่องทางธุรกิจในกลุ่มสินค้าอาหารแห้ง
  และช่วยเพิ่มความสามารถในการเข้าถึงกลุ่มลูกค้าใหม่
  สิ่งเหล่านี้เมื่อประกอบกับโครงการการบริหารลูกค้าสัมพันธ์ (Customer Relation
  Management: CRM) จะทำให้สยามฟูดสามารถชิงส่วนแบ่งการเติบโตในตลาดเป็นอย่างดี

4.2.3 ลูกค้ารายใหญ่

  ลูกค้ารายใหญ่ที่มียอดซื้อสินค้าและบริการเกินกว่าร้อยละ 10
  ของรายได้รวมตามงบการเงินรวมที่ผ่านมาของบริษัท และบริษัทย่อย

- ไม่มี -

4.2.4 การจำหน่ายและช่องทางการจำหน่าย

 (1) ศูนย์จำหน่ายสินค้าแม็คโคร - Makro Cash and Carry

  การจัดจำหน่ายสินค้าของบริษัทฯ เป็นแบบชำระด้วยเงินสดและบริการตนเอง
  โดยจำหน่ายสินค้าให้แก่ลูกค้าที่เป็นสมาชิกบัตรแม็คโครผ่านสาขาของบริษัทฯ ซึ่งในปี 2554
  มีจำนวน 52 สาขาทั่วประเทศ และร้านจำหน่ายอาหารแช่แข็งขนาดเล็ก “สยามโฟรเซ่น” อีก 2
  แห่งทั้งนี้จะมุ่งเน้นการจำหน่ายสินค้าในปริมาณมาก กำไรต่อหน่วยน้อย
  และบริหารต้นทุนการดำเนินงานให้ต่ำที่สุด บริษัทฯ ยังได้อำนวยความสะดวกให้แก่ลูกค้า เช่น
  การให้บริการแนะนำเกี่ยวกับสินค้า และรายละเอียดอื่นๆ
  ทั้งนี้ลูกค้าสามารถขอคืนหรือแลกเปลี่ยนสินค้า
  หากพบว่าสินค้านั้นชำรุดหรือเสียหายอันเกิดจากความบกพร่องของแม็คโคร หรือผู้ผลิต
  โดยลูกค้าจะต้องนำใบเสร็จรับเงินพร้อมทั้งสินค้าที่ประสงค์จะขอคืนหรือเปลี่ยนมาพบเจ้าหน้าที่แผนกรับคืนหรือแลกเปลี่ยนสินค้าภายใน
  7 วัน นับจากวันที่ทำการซื้อ ยกเว้นสินค้าสดและแช่แข็งจะต้องกระทำภายในวันที่ซื้อไปเท่านั้น
  ทั้งนี้สินค้าที่จะขอคืนหรือเปลี่ยนต้องอยู่ในสภาพเรียบร้อยทั้งตัวสินค้าและหีบห่อ นอกจากนี้ บริษัทฯ
  ยังได้มีการประกันราคาสินค้า (Price Guarantee) ภายใต้เงื่อนไขของบริษัทฯ
  เพื่อเป็นการรับประกันราคาสินค้าที่จำหน่ายให้แก่ลูกค้าของบริษัทฯ

  บริษัทฯ ได้เปิดร้านสยามโฟรเซ่น ซึ่งเป็นร้านรูปแบบใหม่ที่บริษัทฯ
  ได้พัฒนาขึ้นโดยมีวัตถุประสงค์ในการเสริมสร้างความเป็นผู้นำในตลาดผลิตภัณฑ์อาหารแช่แข็งซึ่งเป็นธุรกิจที่มีการเติบโตอย่างรวดเร็ว
  เพื่อที่จะขยายตลาดให้ครอบคลุมและเพิ่มฐานลูกค้าให้มากขึ้น
  ร้านแห่งแรกได้เปิดตัวในเดือนพฤศจิกายน 2553 ที่จังหวัดเชียงใหม่
  ร้านสยามโฟรเซ่นเป็นร้านจำหน่ายสินค้าเฉพาะประเภทผลิตภัณฑ์อาหารแช่แข็ง
  โดยจำหน่ายผลิตภัณฑ์อาหารแช่แข็งเป็นส่วนใหญ่ ให้แก่กลุ่มลูกค้าผู้ประกอบการโรงแรม
  ร้านอาหาร และจัดเลี้ยง(โฮเรก้า) ซึ่งเสาะหาผลิตภัณฑ์ที่มีคุณภาพดีและหาซื้อได้สะดวก
  นอกจากนี้
  ลูกค้าผู้ประกอบการด้านอาหารที่อยู่ห่างไกลจากแม็คโครสามารถหาซื้อผลิตภัณฑ์อาหารแช่แข็งได้ง่ายขึ้นซึ่งมีสินค้าตลอดทั้งปีแม้ไม่ใช่ฤดูกาล
  จากความสำเร็จในการเปิดสาขานำร่องที่เชียงใหม่ในเดือนธันวาคม 2554 บริษัทฯ
  ได้เปิดสาขาแห่งที่สองที่อุดรธานี และวางแผนจะเปิดสาขาเพิ่มขึ้นในพื้นที่อื่นๆ อีกในระหว่างปี
  2555

  นอกจากนี้ บริษัทฯ ยังได้เปิดแม็คโคร ฟูดเซอร์วิส
  เป็นสาขาที่พัฒนาขึ้นใหม่ในรูปแบบค้าปลีกของบริษัท ฯ
  ซึ่งเป็นรูปแบบสาขาใหม่แห่งแรกในประเทศไทย
  จำหน่ายสินค้าระบบสมาชิกด้วยแนวคิดการให้บริการแบบครบวงจรเช่นเดียวกับศูนย์จำหน่ายสินค้าแม็คโคร
  โดยมีสินค้าที่มีความหลากหลายให้เลือกอย่างครบครันสำหรับโรงแรม รีสอร์ท ภัตตาคาร
  ผู้ให้บริการด้านอาหาร และกลุ่มสถาบันต่างๆ ไม่ว่าจะเป็นสินค้าของชนชาติต่างๆ
  สินค้าท้องถิ่นและสินค้าเฉพาะกลุ่ม รวมทั้งอาหารสดนานาชนิด อาหารแช่แข็งอาหารแห้ง
  เครื่องดื่ม ผลิตภัณฑ์กระดาษ สินค้าใช้สิ้นเปลืองและอุปกรณ์การทำความสะอาด บริษัทฯ
  ได้เปิดสาขานำร่องเมื่อวันที่ 11 มกราคม 2555 ที่ หัวหิน
  ซึ่งเป็นทำเลสถานที่ท่องเที่ยวสำคัญที่ได้รับความนิยมระดับนานาชาติ

(2) ธุรกิจนำเข้าและจำหน่ายสินค้าแช่แข็งและแช่เย็น พร้อมบริการด้านจัดเก็บและจัดส่ง

  บริษัทฯ มีพนักงานขายดูแลลูกค้าแต่ละราย แต่ละกลุ่มโดยเฉพาะ
  รวมทั้งมีแผนกบริการลูกค้าส่วนกลางที่สามารถให้บริการกับลูกค้าได้โดยตรง
  ซึ่งทำให้สามารถเข้าถึงกลุ่มลูกค้าเป้าหมายได้ รวมทั้งเข้าใจความต้องการของลูกค้าได้ดี
  นอกจากนี้ บริษัทฯ
  ได้สร้างความโดดเด่นให้กับธุรกิจด้วยการเพิ่มช่องทางจำหน่ายสินค้าอาหารแห้งโดยอาศัยความร่วมมือจากแม็คโคร
  ซึ่งจะทำให้บริษัทฯ มีสถานภาพที่จะชิงส่วนแบ่งการเติบโตในตลาดได้เป็นอย่างดี บริษัทฯ
  ยังคงดำเนินโครงการพัฒนากิจการอย่างต่อเนื่อง
  เพื่อยกระดับศักยภาพในการแข่งขันและรักษาตำแหน่งทางการตลาดเอาไว้
  และประสบความสำเร็จในการพัฒนาธุรกิจใหม่ ได้แก่
  ธุรกิจร้านอาหารและเครื่องดื่มแบบสาขาและอาหารจานด่วน (Quick Service Restaurant:
  QSR) ซึ่งเป็นการขยายฐานลูกค้าและการพัฒนาธุรกิจ

  สยามฟูด เซอร์วิส มีคลังสินค้าห้องเย็น และรถจัดส่งสินค้าที่ติดเครื่องควบคุมอุณหภูมิทำความเย็น
  ทำให้มีความพร้อมในการให้บริการและเป็นผู้นำตลาดในด้านผลิตภัณฑ์อาหารที่มีคุณภาพสูง
  ตลอดจนสามารถตอบสนองความต้องการของกลุ่มลูกค้าผู้ประกอบการมืออาชีพด้านอาหาร ที่อยู่ใน
  4 ทำเลหลักๆ ซึ่งเป็นสถานที่ท่องเที่ยวสำคัญ ได้แก่ กรุงเทพมหานคร เกาะสมุย พัทยา
  และภูเก็ต ได้อย่างมีประสิทธิภาพ

  ปี 2554 บริษัท และบริษัทย่อย ไม่มีการส่งสินค้าออกไปจำหน่ายต่างประเทศ

4.2.5 ภาวะอุตสาหกรรมและการแข่งขัน

(1) ภาวะอุตสาหกรรมและการแข่งขันของธุรกิจค้าปลีกและส่ง

  ธุรกิจค้าส่งและค้าปลีกในประเทศไทย

  ภาคธุรกิจค้าปลีกค้าส่งของไทยในช่วง 3 ไตรมาสแรกของปี 2554 เติบโตขึ้นประมาณ ร้อยละ 8
  เมื่อเทียบกับช่วงเดียวกันของปีที่ผ่านมา อย่างไรก็ตาม
  จากวิกฤติการณ์น้ำท่วมที่ได้แผ่ขยายเป็นวงกว้างในไตรมาสที่ 4 ได้ส่งผลกระทบต่อร้านค้าปลีก
  และการดำเนินงานด้านโลจิสติกส์และห่วงโซ่อุปทานเป็นอย่างมาก
  ถึงแม้ว่ายอดขายในช่วงเดือนตุลาคมและพฤศจิกายนจะเพิ่มสูงขึ้น
  เนื่องจากผู้บริโภคตื่นตระหนกกับวิกฤติการณ์น้ำท่วมได้ซื้อสินค้าและสิ่งของจำเป็นกักตุนไว้
  ยอดขายสินค้าอุปโภคบริโภคโดยรวมในไตรมาสที่ 4 ไม่ได้เพิ่มขึ้นเกินกว่าร้อยละ 2
  เมื่อเทียบกับช่วงเดียวกันของปีที่ผ่านมา
  ซึ่งเป็นผลจากวิกฤติการณ์น้ำท่วมทำให้สินค้าขาดแคลนและไม่สามารถขนส่งสินค้าในพื้นที่น้ำท่วม
  ส่งผลให้อัตราการเติบโตของภาคธุรกิจค้าปลีกค้าส่งของไทยในปี 2554
  ทั้งปีเพิ่มขึ้นประมาณร้อยละ 4-5 เท่านั้นเมื่อเทียบกับปีที่ผ่านมา

  ภาวะการแข่งขันยังคงมีความรุนแรงระหว่างกลุ่มผู้ประกอบการหลัก
  เนื่องจากผู้ประกอบการแต่ละรายต่างช่วงชิงกำลังซื้อของผู้บริโภคกลุ่มเดียวกัน
  ด้วยการขยายสาขาอย่างต่อเนื่องโดยเฉพาะอย่างยิ่งในจังหวัดสำคัญๆ แถบหัวเมืองต่างๆ
  ซึ่งคาดว่าจะเป็นการขยายสาขาที่เป็นรูปแบบร้านค้าปลีกขนาดเล็กโดยกลุ่มผู้ประกอบการธุรกิจค้าปลีกรายใหญ่
  เช่น เทสโก้ โลตัส เอ็กซ์เพรส เซเว่นอีเลฟเว่น มินิบิ๊กซี เป็นต้น
  การขยายตัวดังกล่าวอาจมีผลกระทบต่อร้านค้าปลีกรายย่อยซึ่งเป็นกลุ่มลูกค้าหลักกลุ่มหนึ่งของ
  แม็คโคร อย่างไรก็ดี การที่แม็คโครได้จัดตั้งโครงการแม็คโครมิตรแท้โชห่วยขึ้นมาก่อนหน้านี้
  เพื่อให้การสนับสนุนร้านค้าปลีกรายย่อยในการเพิ่มศักยภาพและประสิทธิภาพด้านการแข่งขัน
  ในขณะเดียวกัน แม็คโครยังได้ขยายธุรกิจในเชิงรุกไปยังกลุ่มลูกค้าเป้าหมายหลักอื่นๆ คือ
  กลุ่มผู้ประกอบการโรงแรม ร้านอาหาร และจัดเลี้ยง (โฮเรก้า) ดังนั้นกลยุทธ์ต่างๆ ของบริษัทฯ
  เหล่านี้จะช่วยบรรเทาผลกระทบในทางลบที่อาจเกิดขึ้นจากการขยายสาขาขนาดเล็กของกลุ่มผู้ประกอบการห้างค้าปลีกสมัยใหม่
  และร้านสะดวกซื้อ

(2) ภาวะอุตสาหกรรมและการแข่งขันของธุรกิจนำเข้าและจำหน่ายสินค้าแช่แข็งและแช่เย็น

 พร้อมบริการด้านจัดเก็บและจัดส่ง

  อุตสาหกรรมการบริการด้านอาหารของไทยได้พัฒนามาอย่างต่อเนื่องเป็นผลมาจากการเติบโตของภาคธุรกิจโรงแรม
  ภัตตาคารและการท่องเที่ยว
  ประกอบกับการเติบโตของเศรษฐกิจในช่วงทศวรรตที่ผ่านมาได้ส่งผลให้จำนวนผู้มีรายได้ระดับกลางเพิ่มขึ้น
  สยามฟูด
  เซอร์วิสมีศักยภาพที่จะเป็นผู้นำในตลาดที่กำลังขยายตัวอยู่นี้ด้วยความเข้าใจในความต้องการของลูกค้า
  การนำเสนอสินค้าที่หลากหลาย และความรู้ความเข้าใจในผลิตภัณฑ์เป็นพิเศษ บริษัทฯ
  มีคลังสินค้าห้องเย็นใน 3 ทำเลหลักๆ ซึ่งทำให้บริษัทฯ
  สามารถจัดส่งสินค้าที่มีคุณภาพสูงให้แก่ลูกค้าได้ทั่วประเทศ

6.  แนวโน้มการขยายตัวของอุตสาหกรรม

  ปี 2555
  คาดว่าการแข่งขันของผู้ประกอบการในภาคธุรกิจค้าปลีกค้าส่งยังคงรุนแรงและต่อเนื่องตลอดทั้งปี
  ทั้งในด้านการตลาดและการส่งเสริมการขาย อีกทั้งการแข่งขัน
  ไม่เพียงแต่ทวีความรุนแรงในระดับสาขาและร้านค้าเท่านั้น ผู้ประกอบการต่างๆ
  ยังแข่งขันในด้านการจ้างบุคลากรที่มีประสบการณ์และได้รับการฝึกฝนมาเป็นอย่างดี
  ซึ่งเป็นปัจจัยแห่งความสำเร็จที่สำคัญสำหรับงานบริการลูกค้าและกิจกรรมการขาย
  ดังนั้นผู้ประกอบการดังกล่าวจำเป็นต้องให้ความสำคัญอย่างยิ่งในการรักษาบุคลากรที่มีประสบการณ์และมีศักยภาพที่ดีของตนเอาไว้

  ผลจากเหตุการณ์วิกฤติมหาอุทกภัยครั้งใหญ่ที่เพิ่งผ่านไปนั้น
  ทำให้ผู้ประกอบการในภาคธุรกิจค้าปลีกค้าส่งต้องดำเนินการด้านการบริหารจัดการต้นทุนภายในอย่างมีประสิทธิภาพและประสิทธิผล
  เพื่อรักษาความสามารถในการแข่งขันไว้ นอกจากนี้ ผู้ประกอบการดังกล่าวต้องมีความคิดใหม่ๆ
  ในการวางแนวทางการดำเนินงานด้านโลจิสติกส์และ ห่วงโซ่อุปทาน
  ทั้งนี้เพื่อหลีกเลี่ยงความเสี่ยงจากการสูญเสียทรัพย์สินและธุรกิจจากวิกฤติการณ์
  น้ำท่วมอย่างยาวนานที่อาจเกิดขึ้นอีกในอนาคต อีกทั้งผลกระทบที่อาจเกิดขึ้นต่อกิจกรรมต่างๆ
  ในการให้บริการลูกค้าซึ่งจะหยุดชะงักและไม่ต่อเนื่อง
  ทำให้มีการแข่งขันเพิ่มขึ้นในการจัดซื้อสินค้าต่างๆ รวมถึงการจัดจำหน่าย และการดำเนินงานด้าน
  โลจิสติกส์

  สุดท้ายนี้ การแข่งขันโดยรวมในภาคธุรกิจค้าปลีกค้าส่งจะยังมีความรุนแรงเพิ่มขึ้น
  หากมีการประกาศใช้พระราชบัญญัติการประกอบธุรกิจค้าปลีกหรือค้าส่งในอนาคตอันใกล้นี้
  ซึ่งจะเป็นข้อจำกัดในการดำเนินธุรกิจของผู้ประกอบการในอนาคต

7.  จำนวนและขนาดของคู่แข่งขันรวมทั้งสถานภาพในการแข่งขัน

  สภาพการแข่งขันของธุรกิจค้าในอุตสาหกรรมนี้
  ปัจจุบันอยู่ในสภาวะที่รุนแรงโดยพิจารณาตามช่องทางการจัดจำหน่ายอื่นที่มีการขยายตัวอย่างรวดเร็ว
  ได้แก่
  ช่องทางการจัดจำหน่ายแบบไฮเปอร์มาร์เก็ตซึ่งเป็นธุรกิจค้าปลีกขนาดใหญ่และมีการแข่งขันอย่างรุนแรง
  อย่างไรก็ตาม หากพิจารณาถึงช่องทางการจัดจำหน่ายแบบ Cash & Carry
  ซึ่งเป็นช่องทางการจัดจำหน่ายของบริษัทฯ นั้น บริษัทฯ มีส่วนแบ่งทางการตลาดสูงสุด
  เนื่องจากในปัจจุบัน บริษัทฯ เป็นผู้ประกอบการเพียงรายเดียวเท่านั้นในธุรกิจ Cash & Carry
  อย่างไรก็ตาม สำหรับสินค้าบางประเภทที่บริษัทฯ
  จำหน่ายอยู่อาจมีการแข่งขันโดยทางอ้อมกับผู้ประกอบการในช่องทางการจัดจำหน่ายแบบไฮเปอร์
  มาร์เก็ต ซึ่งขณะนี้มีผู้ประกอบการอยู่หลายราย เช่น บิ๊กซี และเทสโก้ โลตัส เป็นต้น

  ณ สิ้นปี 2554 ผู้ประกอบการรายใหญ่ ทั้งในส่วนของรูปแบบพื้นที่ขายขนาดใหญ่และขนาดเล็ก
  มีจำนวนสาขาในแต่ละภาคส่วน ดังนี้ คือ สำหรับร้านค้าที่มีพื้นที่ขายขนาดใหญ่ ได้แก่ แม็คโคร 52
  สาขา รวมสยามโฟรเซ่นอีก 2 สาขา เทสโก้ โลตัส 134 สาขา บิ๊กซี/ บิ๊กซี เอ็กซ์ตร้า/ บิ๊กซี
  จัมโบ้ 107 สาขา และสำหรับร้านค้าที่มีพื้นที่ขายขนาดเล็ก ได้แก่ เทสโก้ โลตัส เอ็กซ์เพรส/
  ตลาดโลตัส 652 สาขา มินิบิ๊กซี 64 สาขา เซเว่นอีเลฟเว่น 6,276 สาขา ซีพี เฟรชมาร์ท
  738 สาขา แฟมิลี่มาร์ท 665 สาขา ท็อปส์ เดลี่ 112 สาขา และ 108 ช็อป 1,055 สาขา

8.  การจัดหาผลิตภัณฑ์หรือบริการ

  ฝ่ายจัดซื้อของบริษัท สยามแม็คโคร จำกัด (มหาชน)
  จะแบ่งกลุ่มผลิตภัณฑ์ตามประเภทของสินค้าโดยแต่ละกลุ่มผลิตภัณฑ์จะมีผู้รับผิดชอบในการเลือกหาและสั่งซื้อสินค้าแต่ละประเภทซึ่งส่วนใหญ่จะเป็นสินค้าที่ผลิตในประเทศ
  โดยจะสั่งซื้อสินค้าจากผู้ผลิตและหรือผู้จำหน่ายโดยตรง
  ทั้งนี้จะมีการทำสัญญาการค้ากับผู้ผลิตและหรือผู้จำหน่ายเป็นรายๆ ไป
  ซึ่งจะมีลักษณะเป็นสัญญาและเงื่อนไขทางการค้าที่ตกลงกัน
  โดยส่วนใหญ่หรือเกือบทั้งหมดของสัญญาการค้าจะมีอายุกำหนด 1 ปี
  และเมื่อครบกำหนดแล้วสัญญาจะถูกต่อออกไปอีกคราวละ 1 ปี
  จนกว่าจะมีการบอกเลิกสัญญาเป็นลายลักษณ์อักษร

  บริษัทฯ ให้ความสำคัญเรื่องสุขอนามัยและความปลอดภัยในด้านอาหาร
  รวมถึงมาตรการควบคุมความปลอดภัยในสาขา
  และการกำหนดวิธีการควบคุมคุณภาพของสินค้าร่วมกับผู้จัดจำหน่ายสินค้า เพื่อให้มั่นใจได้ว่าบริษัทฯ
  ได้ปฏิบัติตามมาตรฐานด้านสุขอนามัยและความปลอดภัยของอาหารอย่างแท้จริง
  ตามที่กำหนดโดยหน่วยงานภาครัฐ และตามมาตรฐานการรับรองต่างๆ ที่บริษัทฯ ได้รับ เช่น
  มาตรฐานคุณภาพ (Q Mark) มาตรฐานการผลิตอาหารตามหลักเกณฑ์วิธีการที่ดีในการผลิต
  (GMP) หลักปฏิบัติที่ดีในห้องปฏิบัติการ (GLP)
  และมาตรฐานการผลิตที่มีระบบวิเคราะห์อันตรายและจุดวิกฤติที่ต้องควบคุม (HACCP)
  โดยการรับรองคุณภาพเหล่านี้ล้วนเป็นสิ่งสำคัญสำหรับแม็คโคร เนื่องจากบริษัทฯ
  ให้ความสำคัญแก่กลุ่มลูกค้าผู้ประกอบการธุรกิจด้านอาหาร
  ซึ่งกลุ่มลูกค้าเหล่านี้จำเป็นต้องมีความเข้มงวดในเรื่องมาตรฐานสุขอนามัยและความปลอดภัยในการดำเนินธุรกิจของตน

  นอกจากนี้ เพื่อที่จะทำให้บริษัทฯ
  มีมาตรฐานด้านสุขอนามัยและความปลอดภัยเป็นที่ยอมรับในระดับนานาชาตินั้น
  ฝ่ายประกันคุณภาพของแม็คโครได้ให้ความสำคัญเป็นอย่างยิ่งต่อการทำกิจกรรมที่เกี่ยวกับสุขอนามัยและความปลอดภัย
  รวมทั้งการยกระดับมาตรฐานความปลอดภัยทางด้านอาหาร
  โดยประสานงานอย่างใกล้ชิดกับหน่วยงานภาครัฐและองค์กรต่างประเทศ
  รวมถึงผู้จัดจำหน่ายสินค้า เช่น
  การยกระดับมาตรฐานสินค้าของกลุ่มสินค้าเกษตรจากมาตรฐานคุณภาพ Q
  ของกระทรวงเกษตรและสหกรณ์ เป็นมาตรฐานคุณภาพสากล International GAP
  หรือมาตรฐานคุณภาพ Thai GAP

  การอบรมคู่ค้าทางธุรกิจและผู้จัดจำหน่ายสินค้านั้นถือเป็นงานหนึ่งที่ฝ่ายประกันคุณภาพดำเนินการ
  เพื่อรับรองว่าได้มีการดำเนินการตามมาตรการเพื่อสุขอนามัยและความปลอดภัยของอาหาร
  ทำให้แม็คโครสามารถปฏิบัติได้ตรงตามข้อกำหนดในเรื่องที่เกี่ยวกับสุขอนามัยและความปลอดภัย
  รวมถึงการคุ้มครองผู้บริโภค

  นอกจากนี้ ฝ่ายประกันคุณภาพยังได้ดำเนินการตรวจสอบและควบคุมคุณภาพในด้านปัจจัยการผลิต
  รวมทั้งวัตถุดิบและอาหารสำเร็จรูป
  ที่นำเข้ามาจำหน่ายเพื่อให้มั่นใจว่าสินค้าที่จำหน่ายในแม็คโครได้มาตรฐานและเป็นไปตามข้อกำหนดในเรื่องสุขอนามัยและความปลอดภัย
  และสามารถตรวจสอบย้อนกลับถึงแหล่งที่มาได้

  ส่วน บริษัท สยามฟูด เซอร์วิส จำกัด
  จะแบ่งกลุ่มผลิตภัณฑ์ตามประเภทของสินค้าโดยแต่ละกลุ่มผลิตภัณฑ์จะมีผู้รับผิดชอบในการเลือกหาและสั่งซื้อสินค้าแต่ละประเภทซึ่งส่วนใหญ่จะเป็นสินค้าที่นำเข้าจากต่างประเทศ
  โดยจะสั่งซื้อสินค้าจากผู้ผลิตและหรือผู้จำหน่ายโดยตรง
  ซึ่งมีข้อตกลงทางการค้าที่เป็นไปตามเงื่อนไขทางธุรกิจปกติ

  ณ สิ้นปี 2554 บริษัท และบริษัทย่อย มีสัดส่วนการสั่งซื้อสินค้าต่างประเทศรวมกัน คิดเป็นร้อยละ
  2.1 ของยอดสั่งซื้อสินค้าทั้งหมด

  การพึ่งพิงการซื้อผลิตภัณฑ์จากผู้จำหน่ายสินค้าเกินกว่าร้อยละ 30
  ของมูลค่าการซื้อผลิตภัณฑ์ทั้งหมดในระยะเวลา 3 ปี ที่ผ่านมา หรือผูกพันว่าจะซื้อเกินกว่าร้อยละ
  30 ของมูลค่าการซื้อผลิตภัณฑ์ในอนาคตของบริษัท และบริษัทย่อย

- ไม่มี -

9.  การผลิต

  ภายใต้นโยบายการดำเนินธุรกิจของกลุ่มบริษัท
  ปัจจุบันยังไม่มีวัตถุประสงค์ที่จะทำการผลิตสินค้าเพื่อจำหน่ายแต่อย่างใดแม้จะมีเครื่องหมายการค้าของตัวเอง
  บริษัทฯ ก็จะว่าจ้างผู้ผลิตที่มีคุณภาพเป็นผู้ผลิตให้

  4.2.10 งานที่ยังไม่ได้ส่งมอบ

- ไม่มี –

2.  แผนงานในอนาคต

  สภาพแวดล้อมทางเศรษฐกิจและสภาวะทางธุรกิจที่ดีในช่วงปีที่ผ่านมา เอื้ออำนวยให้บริษัทฯ
  ได้รับประโยชน์จากผลของโครงการ และกิจกรรมต่างๆ
  ที่มุ่งเน้นการให้บริการและตอบสนองความต้องการของลูกค้า ซึ่งบริษัทฯ
  ได้ดำเนินการมาอย่างต่อเนื่องตั้งแต่ปี 2553 และตลอดปี 2554 การดำเนินกลยุทธ์ต่างๆ
  เหล่านี้สอดคล้องกับวิสัยทัศน์ของบริษัทฯ คือ “แม็คโคร คู่คิดธุรกิจคุณ..... แม็คโคร
  คู่คิดธุรกิจคุณ มุ่งมั่นสรรหาสินค้าคุณภาพให้ครบครัน
  ด้วยราคาและบริการภายใต้ข้อเสนอทางการค้าที่ดีที่สุด
  เพื่อตอบสนองความต้องการของลูกค้าผู้ประกอบธุรกิจด้านอาหาร”
  แต่ในช่วงไตรมาสสุดท้ายของปีได้เกิดวิกฤติมหาอุทกภัยอย่างรุนแรงเป็นวงกว้าง
  ซึ่งได้ส่งผลกระทบต่อภาคธุรกิจและการดำเนินชีวิตของประชาชนส่วนใหญ่ในพื้นที่ภาคกลางของประเทศไทย
  ตลอดจนเขตกรุงเทพฯ และปริมณฑล
  รวมทั้งส่งผลกระทบต่อศูนย์กระจายสินค้าและสาขาของแม็คโครบางสาขา
  แต่ด้วยการดำเนินมาตรการหลายๆ ด้านในเชิงรุกของบริษัทฯ
  ทำให้แม็คโครสามารถดำเนินธุรกิจได้อย่างต่อเนื่องท่ามกลางสถานการณ์ที่ยากลำบาก
  เพื่อให้บริการแก่ลูกค้าโดยไม่หยุดชะงัก ดังนั้น ปี 2554 เป็นอีกปีหนึ่งที่บริษัทฯ
  มีผลประกอบการโดยรวมที่โดดเด่น

  ปี 2555 จะเป็นปีที่มีความท้าทาย โดยเฉพาะในช่วงไตรมาสแรก
  ซึ่งภาคธุรกิจและครัวเรือนต่างๆ ที่ได้รับผลกระทบจากวิกฤติอุทกภัยนั้น
  ยังคงอยู่ในช่วงของการฟื้นฟูกิจการ ตลอดจนบ้านเรือนและความเป็นอยู่ ดังนั้น
  เมื่อภาคธุรกิจกลับมาฟื้นตัวอย่างเต็มที่ประกอบกับการดำเนินมาตรการกระตุ้นเศรษฐกิจของรัฐบาลอย่างต่อเนื่อง
  ในช่วงปลายไตรมาสที่ 1 คาดว่าเศรษฐกิจไทยจะกลับมามีแนวโน้มการเติบโตที่ดีได้อีกครั้งหนึ่ง
  รวมทั้งภาคธุรกิจการท่องเที่ยวและอุตสาหกรรมโรงแรมจะฟื้นตัวกลับสู่สภาพปกติได้อย่างรวดเร็วภายในปลายเดือนมกราคม
  ซึ่งยังอยู่ในช่วง ฤดูการท่องเที่ยว
  จะเป็นปัจจัยที่กระตุ้นให้ยอดขายของแม็คโครในกลุ่มลูกค้าผู้ประกอบการธุรกิจโรงแรม ร้านอาหาร
  และจัดเลี้ยง (โฮเรก้า) เติบโตขึ้น ดังนั้นเพื่อตอบสนองความต้องการของกลุ่มลูกค้าดังกล่าว
  บริษัทฯ จึงได้เปิดแม็คโคร ฟูดเซอร์วิส ซึ่งเป็นรูปแบบสาขาที่พัฒนาขึ้นใหม่
  เพื่อเป็นแหล่งรวมสินค้าประเภทอาหารแบบครบวงจร ครอบคลุมกลุ่มลูกค้าโฮเรก้าทั้งหมด
  โดยได้เปิดสาขานำร่องที่หัวหินในช่วงกลางเดือนมกราคม

  ปี 2555 จะเป็นปีแห่งการพัฒนาของสยามฟูด เซอร์วิส ในด้านต่างๆ ได้แก่
  การพัฒนาสินค้าประเภทใหม่ๆ การดำเนินกลยุทธ์ทางการตลาดในรูปแบบใหม่ๆ
  และการพัฒนาและอบรมบุคลากร ทั้งนี้ สยามฟูด เซอร์วิส จะนำเสนอสินค้าและบริการแก่ลูกค้า
  โดยคำนึงถึงแนวโน้มการเพิ่มขึ้นของการรับประทานอาหารนอกบ้าน
  ซึ่งเน้นการบริโภคอาหารเพื่อสุขภาพและอาหารญี่ปุ่นมากขึ้น
  รวมทั้งการเปลี่ยนแปลงสัดส่วนของนักท่องเที่ยว
  โดยนักท่องเที่ยวที่มาจากประเทศในทวีปเอเชียจะเพิ่มมากขึ้นและทดแทนนักท่องเที่ยวจากประเทศอเมริกา
  หรือประเทศในยุโรปที่ลดลง

  เพื่อให้แม็คโครสามารถบรรลุวิสัยทัศน์ที่ได้วางไว้ภายในช่วงปี 2555 และในปีถัดๆ ไป บริษัทฯ
  ยังคงมุ่งเน้นอย่างต่อเนื่องในการ เพิ่มประสิทธิภาพการให้บริการแก่กลุ่มลูกค้าเป้าหมายหลัก
  ทั้งผู้ประกอบการค้าปลีกและผู้ประกอบการธุรกิจด้านอาหาร ด้วยการ
  นำกลยุทธ์ที่ยึดถือเอาความต้องการของลูกค้าเป็นศูนย์กลางมาใช้
  รวมถึงการปรับเปลี่ยนรูปแบบสาขาเดิม การขยายสาขา และการพัฒนารูปแบบสาขาใหม่
  ผนวกกับการเพิ่มความหลากหลายของสินค้า และการนำเสนอสินค้าให้สอดคล้องกับ
  ความต้องการของตลาด นอกจากนี้ บริษัทฯ
  ได้ทำการศึกษาและวิเคราะห์โอกาสที่จะได้รับประโยชน์ทางธุรกิจจากการจัดตั้ง
  ประชาคมเศรษฐกิจอาเซียน (ASEAN Economic Community : AEC)
  ที่กำลังจะเกิดขึ้นภายในปี 2558 ทั้งนี้เพื่อแสวงหา
  โอกาสในการขยายฐานการตลาดและธุรกิจโดยรวมของบริษัทฯ ในภูมิภาคอาเซียน

  อนึ่งบริษัทฯ ยังคงดำเนินกลยุทธ์ต่างๆ ในการที่จะปรับปรุงระบบงานต่างๆ
  ภายในองค์กรให้มีประสิทธิภาพเพิ่มขึ้นอย่างต่อเนื่อง ทั้งนี้เพื่อที่จะให้บริษัทฯ
  สามารถบรรลุวัตถุประสงค์ของ “ความเป็นเลิศด้านการดำเนินการ” ได้แก่
  การเสริมสร้างระบบปฏิบัติการด้านสารสนเทศ และกระบวนการทางธุรกิจ
  การดำเนินโครงการด้านความเป็นมิตรกับสิ่งแวดล้อมที่เกี่ยวกับการใช้เครื่องมือและอุปกรณ์ที่ช่วยประหยัดพลังงานมากขึ้น
  รวมถึงการดำเนินโครงการด้านความรับผิดชอบต่อสังคมขององค์กรอย่างต่อเนื่อง
  โดยมีจุดมุ่งหมายในการดูแลและเอาใจใส่ต่อชุมชนที่แม็คโครตั้งอยู่

  ในขณะเดียวกัน บริษัทฯ ยังคงนโยบายการลงทุนอย่างต่อเนื่อง ในการพัฒนาทั้ง ความรู้
  ทักษะและ ศักยภาพของบุคลากรของบริษัทฯ
  เพื่อที่จะให้มีความสามารถในการให้บริการแก่ลูกค้าอย่างมีประสิทธิภาพเพิ่มขึ้น
  รวมถึงการให้โอกาสในความก้าวหน้าทางอาชีพแก่บุคลากรทุกระดับภายในองค์กร
  โดยเฉพาะการให้ความสำคัญกับโครงการพัฒนาบุคลากรเพื่อสืบทอดตำแหน่งบริหาร
  โดยการคัดสรรพนักงานระดับผู้จัดการอาวุโสที่มีคุณสมบัติและมีศักยภาพที่จะเป็นผู้บริหารระดับสูงต่อไป
  เพื่อเข้าร่วมโครงการหลักสูตรการพัฒนาผู้บริหาร และเพื่อเตรียมให้บุคลกรเหล่านี้
  มีความสามาถในการเผชิญกับปัญหาและรองรับการเปลี่ยนแปลงของธุรกิจในอนาคต

  กิจกรรมต่างๆ ที่บริษัทฯ ได้เตรียมการไว้ทั้งหมดนี้ ล้วนมีวัตถุประสงค์เพื่อให้บริษัทฯ
  สามารถบรรลุถึงวิสัยทัศน์ ในการที่จะพัฒนาธุกิจของบริษัทฯ ให้เติบโตต่อไปอย่างยั่งยืน